ช.การช่างแกร่งต้นทุนลดกำไรทะยาน
CK ยันไม่เพิ่มทุน หยุดขายหุ้นในพอร์ต ขายหุ้นกู้ต้นทุนเหลือ 4% เพิ่มเป้ารายได้ปีนี้เป็น 3 หมื่นล้าน
30 เม.ย. 2556

CK ยันไม่เพิ่มทุน หยุดขายหุ้นในพอร์ต ขายหุ้นกู้ต้นทุนเหลือ 4% เพิ่มเป้ารายได้ปีนี้เป็น 3 หมื่นล้าน
นายปลิว ตรีวิศวเวทย์ ประธานกรรมการบริหารและกรรมการผู้จัดการใหญ่ บริษัท ช.การช่าง (CK) เปิดเผยภายหลังการประชุมผู้ถือหุ้นว่า ปัจจุบันบริษัทมีเงินสดในมือกว่า 3,000 ล้านบาท หลังขายหุ้นบริษัท น้ำประปาไทย (TTW) จำนวน 11% และขายหุ้นบริษัท รถไฟฟ้ากรุงเทพ (BMCL) รวมถึงกำไรจากการขายหุ้นด้วย โดยจะไม่มีการขายหุ้นในพอร์ตอีกแล้ว และไม่จำเป็นต้องเพิ่มทุนจดทะเบียนแต่อย่างใด
“เราขายหุ้นออกไปจะรับรู้กำไรในไตรมาสแรกของ TTW ส่วน BMCL จะบันทึกในไตรมาส 2 และมีเงินสดเตรียมไว้ขยายงาน ทำให้อัตราหนี้สินต่อทุน (ดี/อี) ลดลงต่ำกว่าปัจจุบันที่ 1.3-1.4 เท่า จากสิ้นปีอยู่ที่ 2.6 เท่า ซึ่งส่งผลให้สถานะทางการเงินมีความเข้มแข็งมากขึ้น เห็นได้จากอันดับเครดิตดีขึ้น และคาดว่าจะดียิ่งขึ้นเมื่อยื่นขอออกหุ้นกู้กลางปีนี้จำนวน 3,000-4,000 ล้านบาท เพื่อชำระหุ้นกู้ที่ครบกำหนด ทำให้บริษัทต้นทุนทางการเงินถูกลงเหลือประมาณ 4% ต่อปีจากปัจจุบันดอกเบี้ยแบงก์เฉลี่ยที่ 5%” นายปลิว กล่าว
สำหรับผลงานช่วงที่เหลือของปี บริษัทจะสามารถประมูลงานได้อีก 3-4 หมื่นล้านบาท จากสิ้นเดือน มี.ค. บริษัทมีงานอยู่ในมือทั้งหมด 1.65 แสนล้านบาท ซึ่งสูงสุดในประวัติการณ์ จากช่วงปกติจะอยู่ที่ 5-6 หมื่นล้านบาทเท่านั้น
ขณะที่ได้เพิ่มเป้ารายได้ปีนี้เป็น 2.5-3 หมื่นล้านบาท จากเดิมที่คาดว่าจะอยู่ที่ 2.5 หมื่นล้านบาท และคาดว่าจะยังรักษาอัตรากำไรขั้นต้นให้อยู่ในระดับ 8-10% แต่อัตรากำไรสุทธิน่าจะปรับเพิ่มขึ้นเล็กน้อย เพราะบริษัทรับรู้กำไรพิเศษและมีต้นทุนทางการเงินที่ถูกลง
นอกจากนั้นบริษัทยังควบคุมความเสี่ยงให้มีประสิทธิภาพมากขึ้น เช่น การคงราคาวัสดุก่อสร้างไว้จนจบโครงการ การซื้อวัสดุก่อสร้างล่วงหน้า และการเน้นใช้เทคโนโลยีมากกว่าใช้แรงงานคนเพื่อลดผลกระทบจากค่าแรงงาน 300 บาท
นายปลิว กล่าวต่อว่า บริษัทได้ประโยชน์ทางอ้อมจากการขายหุ้น BMCL เพราะ CK จะมีการบันทึกผลขาดทุนที่ลดลง และคาดว่าในอีก 2 ปีข้างหน้า BMCL จะสามารถพลิกกลับมามีกำไรได้ แม้โครงการส่วนต่อขยายเริ่มช้ากว่าที่คาดไว้ 6-7 ปีก็ตาม แต่ก็เชื่อว่าบริษัทจะมีการรับรู้รายได้จากค่าโดยสารเพิ่มจากส่วนต่อขยายที่เพิ่มขึ้นในสายสีน้ำเงิน หัวลำโพงท่าพระ บางซื่อจรัญสนิทวงศ์ รวมถึงการก่อสร้างสายสีม่วงที่คืบหน้าไปแล้วประมาณ 70%
ด้าน น.ส.สุภามาส ตรีวิศวเวทย์ กรรมการผู้จัดการ บริษัท ซีเค พาวเวอร์ (CKP) เปิดเผยว่า ปัจจุบันอยู่ระหว่างการยื่นเสนอรายการเสนอขายหลักทรัพย์ (ไฟลิง) เพื่อเข้าจดทะเบียนในตลาดหลักทรัพย์แห่งประเทศไทย คาดว่าจะเข้าระดมทุนและซื้อขายได้ในช่วงเดือน พ.ค.มิ.ย.นี้
ปัจจุบัน CKP มีการลงทุนโรงไฟฟ้าในประเทศลาว คือ โรงไฟฟ้าน้ำงึม 2 ส่วนโรงไฟฟ้าในประเทศมีการลงทุนในโรงไฟฟ้าบางปะอิน โคเจเนอเรชั่น 1 และอยู่ระหว่างการศึกษาความเป็นไปได้ในโครงการโรงไฟฟ้าพลังน้ำและพลังงานทดแทนประเภทต่างๆ และปี 2555 บริษัทมีรายได้ 2,500 ล้านบาท และกำไรสุทธิที่ 112 ล้านบาท